Ikke bare én, men to gange lykkedes det torsdag en 27-årig mand fra Aalborg at krænke to kvinders blufærdighed, mens han kørte rundt i Aalborg Øst. Første gang var klokken 17.16, da manden kørte op på siden af en 24-årig kvinde, der kom gående på fortovet. Han spurgte om vej til en adresse, og da kvinden bøjede sig ned mod vinduet for at give ham retningsanvisninger, fik hun sig en grim overraskelse. - Manden sad simpelthen og onanerede, mens han snakkede med hende, og derfor valgte hun at ringe til politiet, siger vagtchef ved Nordjyllands Politi, Poul Badsberg. Ikke længe efter fik politiet så endnu en anmeldelse om en tilsvarende episode - og på beskrivelsen af både manden og køretøjet konkluderede Nordjyllands Politi, at der var tale om den samme mand. En 27-årig mand er nu anholdt i sagen. Ifølge vagtchef Poul Badsberg vil han blive sigtet for blufærdighedskrænkelse, men sandsynligvis løsladt, så snart han er blevet afhørt.

Opsummering:
En 27-årig mand er torsdag aften blevet anholdt og sigtet for to tilfælde af blufærdighedskrænkelse.